**PLAN PROGRAMA „USKORO U ŠKOLU, DANAS U KNJIŽNICU“ ZA 2024. GODINU**

Program će se provoditi prema temeljnom Planu programa, a u 2024. godini program će trajati subotom u prijepodnevnim satima od **3. veljače do 1. lipnja 2024**.

Program će voditi knjižničari Renata Benić, Krunoslav Mijatov, Danica Bukna i ZsoltiRabbi.

Program je u potpunosti besplatan, a prijave za sudjelovanje predškolaca primaju se tijekom siječnja 2024. godine. Prema broju prijavljene djece formirat će se radne grupe u skladu s prostornim mogućnostima.

**Plan rada:**

**3. veljače 2024. - PREDŠKOLCI U KNJIŽNICI**

 - upoznavanje djece i roditelja s voditeljima programa,

- upoznavanje prostora, knjiga, slikovnica,

- nakon upoznavanja djeca se predstavljaju s nekoliko riječi o sebi, o onome što vole/ne vole, o pričama i bajkama koje poznaju i crtićima koje vole gledati,

- poticanje međusobnog upoznavanja djece kroz interaktivne igre,

- cilj je razvijanje međusobnog povjerenja i samosvijesti, stvaranje ugodnog ozračja za budući rad u skupini,

- priča za kraj prvog susreta.

**10. veljače 2024. - UMIJEĆE SLUŠANJA I RAZUMIJEVANJA**

- aktivno slušanje i razumijevanje ključne su vještine pravilne komunikacije tijekom cijelog života,

- slušanje je vještina koju treba razvijati kako bi se izbjegao „selektivan sluh“, odnosno zanemarivanje svega onoga što ne želimo čuti,

- bez pozornog slušanja otežano je i razumijevanje rečenoga, te uočavanje konteksta, povezivanje i učenje,

- u radionici će se kombinirati igre: Pokvareni telefon, Leti, leti, Uhvati glas, te zagonetke primjerene predškolskom uzrastu.

**17. veljače 2024. - ČETIRI MALE RIJEČI/PRAVILA BONTONA**

- pozitivna komunikacija temelj je socijalizacije kulture življenja, a predškolsko dijete trebalo je usvojite osnove pristojnog ponašanja u društvu,

- učenje/ponavljanje pozdrava i lijepih riječi (hvala, molim, izvoli, oprosti) kroz igru i glumljenje uloga,

- didaktički materijal – lutke koje se stavljaju na ruku,

- korištenjem mašte kao stvaralačkog mišljenja dijete razvija socijalne vještine međuljudskih odnosa, kulturnog ponašanja, suradnje i osjećaja vrijednosti,

- jezičnom igrom Pogrješne riječi djeca uočavaju nepravilnu upotrebu riječi u rečenicama.

**24. veljače 2024. – PRIČAM I PREPRIČAVAM**

- osnovne komunikacijske vještine neophodne su pri polasku u školu kako zbog uspješne socijalizacije u novom okruženju, tako i kao temelj uspješnog školarca,

- u predškolskoj dobi dijete bi već trebalo imati razvijene osnove komunikacijskih vještina kako bi izrazilo svoje osjećaje, misli i potrebe i ostvarilo interakciju sa svijetom koji ga okružuje,

- cilj je radionice posvetiti se kvaliteti strukture govorne interakcije,

- igre: Mačak u vreći, Slušanje kratke priče i njezino prepričavanje, Stvaranje priče pomoću sličica, Jezikolomci.

**2. ožujka 2024. - MOJE PUTOVANJE/ KARTOGRAFIJA**

- snalaženje u prostoru za ozbiljne petogodišnjake i šestogodišnjake više nije problem, no nikada nije naodmet ponoviti osnove (gore, dolje, lijevo, desno, naprijed, iza),

- osim zabavnih igara povezivanja pokreta s riječima, uključuju se orijentacijske igre na papiru u kojima je zadatak nacrtati sunce gore desno, travu dolje, oblak gore lijevo, iza kuće drvo i slično,

- igra Tvrdoglavi magarčić i za kraj radionice: igra GPS.

**9. ožujka 2024. - LJEPOTE MOGA ZAVIČAJA**

- snalaženje u prostoru, karta grada, poznavanje ulica,

- kome se obratiti ako se izgubim, (slikovnica: Ako se izgubiš…),

- osnovna prometna pravila na zanimljiv i lak način,

- uspostavljanje veze između kombiniranja slova i brojeva kućnih adresa,

- upoznavanje strana svijeta.

**16. ožujka 2024. – KAD SI SRETAN, A KAD NE?**

- važnost osjećaja i pravilno iskazivanje emocija neophodni su za zdrav i uspješan razvoj svakog djeteta,

- djeca trebaju na pravilan način biti u mogućnosti iskazati vlastite emocije, ali i razviti svijest o osjećajima osoba iz svoje okoline,

- igraonica će kombinirati slikovnice koje problematiziraju osnovne osjećaje i likovno izražavanje kroz koje dijete treba iskazati viđenje određene emocije.

**23. ožujka 2024. - SLOVO PO SLOVO ABECEDA**

- pomoću izrezanih slova od papira djeca uče/ponavljaju vizualni izgled velikih slova i izgovorenog glasa,

- kroz igru pokušavaju spojiti riječi od slova, izrezanim slovima trebaju sačiniti vlastito ime i prezime, a zatim ga što je vjernije moguće precrtati na papir,

- uočavaju razliku između slova, riječi i rečenica.

**30. ožujka 2024. VELIKA SUBOTA**

- uoči Uskrsa, na Veliku subotu, radionica se neće održati, ali će sukladno mogućnostima, biti organizirana pričaonica, radionica za svu zainteresiranu djecu.

**6. travnja 2024.- KOLIKO TOČKICA IMA BUBAMARA?**

- knjižnice nisu smo mjesta književnosti nego središta sveukupnog ljudskog znanja, a od predškolske dobi treba razvijati svijest kako i oni koji nužno ne vole čitati u knjižnicama mogu pronaći svoj interes, znanje i razbibrigu,

- brojevi su u svijetu neophodni, a zanimljivim knjigama koje kombiniraju osjet opipa s grafičkim prikazom broja lakše ih je usvojiti,

- radionica se temelji na dekadskom sustavu i osnovama prihvatljivim predškolskom uzrastu, te radnim listovima koji povezuju svijet boja s brojevima.

**13. travnja 2024. RECEPT ZA PRIJATELJSTVO**

- priče o prijateljstvu izvrsni su temelji učenja o važnosti prijateljstva i poštovanja prava na različitost,

- djeca će slušati priče i prokomentirati ih s voditeljima,

- odgovarajući na pitanja o prijateljstvu potiče se izražavanje, razvijanje vlastitog mišljenja, slušanje tuđeg mišljenja i usvajaju se nove spoznaje.

**20. travnja 2024. DAJ ŠAPU PRIJATELJU☺**

- cilj radionice nadovezuje se na prethodnu radionicu o prijateljstvu, te proširuje dječje spoznaje o odgovornom ponašanju prema živim bićima,

- djeca predškolske dobi već razlikuju različite životinje, a susretala su se i s određenim životinjskim vrstama,

- kroz razgovor i slikovne priloge upotpunjuje se njihovo znanje o razlikovanju domaćih i divljih životinja te njihovim staništima,

- razvijanjem empatije i svijesti o potrebitosti životinjskog svijeta razvijamo samosvijest, uočavamo uzročno-posljedične veze i potičemo odgovornost za vlastito ponašanje,

- na kraju radionice djeca rješavaju kviz o životinjama.

**27. travnja 2024. HEJ SUNCE, KAMO IDEŠ?**

- radionica o prirodi prilika je učenja o novim spoznajama (šuma, polje, jezera, grad…), mijenama okoliša kroz godišnja doba, ali i radionica koja pruža mogućnost ponavljanja dosad usvojenog znanja (Koliko je godišnjih doba? Koja boja prevladava u prirodi zimi? Kako se piše proljeće? Koje životinje spavaju zimski san? i sl.)

- osnovnim znanjima o ekologiji djeca se potiču na odgovorno ponašanje u prirodi i očuvanje okoliša.

**4. svibnja 2024. RASPLESANA DUGA**

- upoznavanje s osnovnim bojama i mogućnostima njihove kombinacije kroz likovno izražavanje,

- koje je boje određeno godišnje doba u dječjim očima, koji su simboli jeseni, zime, proljeća ili ljeta,

- kako nacrtati dugu, koje je boje smijeh, a koje suze?

**11. svibnja 2024. JANA I ŠUMIĆI**

- neovisno o epidemiološkoj situaciji, svako dijete prije polaska u školu mora imati razvijene higijenske navike,

- zdrava prehrana, bogata voćem i povrćem, osnova je zdravog rasta i razvoja kako fizičkog tako i psihičkog zdravlja,

- radionica će kroz igru i priču ponoviti osnovna pravila higijene i zdrave prehrane.

**18. svibnja 2024. – KAD SI SRETAN, PONOVI OVO SVE!**

- različitim verbalnim i slikovnim igrama djeca ponavljaju sadržaj radionica,

- različitost i izmjena igara pridonose dinamici i na zabavan način zaokupljaju dječju pozornost.

**25. svibnja 2024.- KAD ODRASTEM BIT ĆU DIJETE**

**-** cilj radionica je upoznavanje različitih zanimanja,

- razvija se djetetova svijest o važnosti zanimanja kao i uočavanje uzročno-posljedičnih veza u funkcioniranju svakodnevnog života,

- uče se pozitivne vrijednosti i poštivanje svih ljudi.

**1. lipnja 2024. - DOBRODOŠLI U NOVI SVIJET**

- oproštajna igraonica, ali samo do jeseni kada djeca u prvom razredu osnovne škole dobivaju besplatno članstvo u Knjižnici,

- posljednje je druženje prilika za evaluaciju i razgovor s djecom i roditeljima o sadržaju, zadovoljstvu i uspjehu programa.